**Тапталлаах Сахам сирэ.**

Эссе.

Сахам сирэ-иэйиим миэнэ

Санаа тиһэр сайар тыла,

Сырдык түмсэр түһүлгэтэ

Сардаҥалаах сарсыардата.

Сахам сирэ--айар аартык

Сүрэх үөрэн үлэ күүрэр,

Сахам сирэ күндү биһик

Дойдум миэнэ оһуор-бичик.

Саха киһитэ барахсан ханна да тиийдэр ,ханна да сырыттар ,тоҕо эрэ ,тапталлаах, төрөөбүт түөрэҕэ түспүт дойдутун Сахатын сирин олус ахтар ,саныыр ,курдаттыы тартарар. Ол кэриэтэ мин эмиэ,кыратык да тэлэһийдэхпинэ төрөөбүт дойдум салгынын, айылҕатын ,бэл диэтэр сүөһүтүн, сылгытын, сүүрэрин-көтөрүн барытын бүүс- бүтүннүү ахтабын .Баҕардар тыа сириттэн силистээх-мутуктаах буоламмын буолуо ,төрөөбүт төрүт түөлбэбэр өр сылдьыбакка гынан баран кэллэхпинэ,сайынын бу түптэ унаар буруота дууһабын,сүрэхпин долгута үөрдэрин ааһан ,"аны хаһан да барбат эбиппин дойдубуттан ханна даҕаны"-диэхпин баҕаран кэлэбин.Түптэ унаарыйар буруотугар кэбинэ ,кэбинэ күп-күөх хонууга сытар сүөһүлэри ,ынахтары көрдөхпүнэ ис-испиттэн үөрэммин ,кинилэри имэрийиэх- томуруйуох санаам көтөн кэлэр. Хайдах эрэ чугас да ,чугас дьоммун көрсүбүт курдук үөрэн мичээрдиибин .Кинилэр дойдубут быстыбат сорҕото буоллахтара ,уйгуну-быйаҥы түстүүр сүөһүлэрбит сыттахтара .

Оттон тыаларбар ,алаастарбар дьаарбайа таҕыстахпына ,миэхэ тус бэйэбэр мантан ордук кэрэ көстүүлээх,сырдык, ыраас эйгэлээх сир-дойду суоҕун кэриэтэ. Сахабыт сирин биир кыракый ,кэрэкэ көстүүлээх сирэ--бу мин дойдум,төрөөбүт нэһилиэгим Догдоҥом буолар .

Тапталлаах Сахабыт сирэ киэҥ нэлэмэн сиринэн тайаан сытар халыҥ тыалара ,быйаҥнаах ходуһалара , элбэх,элбэх алаас сирдэрэ ,сүүрүгүрэр үрэхтэрэ ,өрүкүйэр өрүстэрэ ,халлааҥҥа харбаспыт таас хайалара үөһэттэн көрдөххө ,киһи күнү- күннүктээн кэрэхсии ,сэргии ,сөҕө-махтайа туруох курдуккун ...

Оннук курдук киһи курдаттыы тартарар күүстээх эниэргийэлээх ,эйгэлээх дойдуга олоробут ээ биһиги сахалар.

Үйэлэр тухары саха суруйааччылара ,бэйиэттэрэ кэрэ кэпсээннэригэр ,хомоҕой хоһоонноругар хоһуйбуттарын , ырыаһыттар , мелодистар ылбаҕайкаан ырыаларыгар туойбуттарын кэриэтэ ,бараммат баайдаах ,көстүбэт кистэлэҥ ,алыптаах эйгэлээх дойдуга олорорбуттан ,онно төрөөбүт дьоллоохпуттан муҥура суох үөрэбин,махтанабын Үөһээ Айыыларбар ,дойдубар ,ийэлээх-аҕабар, аттыбар баар алтыһар дьоммор -сэргэбэр .

Хас биирдии этим сааһын, тымырдарым устунан ,бу төрөөбүт Сахам сирэ ,дойдум ,мин түөлбэм тыына-эппэр-сииммэр ,өйбөр-санаабар иҥэн сылдьар ,кини быстыбат ситимэ ,сорҕото буолабын .

Күннээҕи үлэ ,олох тэтимин быыһыгар, Сахабыт сирин инники кэскилин анаара көрдөххө ,балысхан тутуулар ,саҥа олох сайдыылаах суолун тобулар өркөн өйдөөхтөр төрүөхтэрин ,тахсыахтарын ырыҥалыыбын .

Сахабыт сирин эргийэ көттөххө,киһи бэйэтин ис дьиҥэр киирэн ,кыраттан уолуйбакка ,дириҥи ,ырааҕы көрө холкутуйарын таһынан,киэҥ куйаары кытары биир ситим турукка киирэр ,ол турук баар манна ,биһиэхэ эрэ ,Сахабыт сиригэр.

Саныыр санааларбын хоруоҥкалыы хоһооннорбор түмэммин,тапталлаах Сахабыт сиригэр анаабыт хоһооммунан,ыра санааларым тахсар күммүт саҥа сарыалын,сыыйыллар сардаҥаларын ситимэр тиһэммин эһиэхэҕэ ,ааҕааччыларбар анаатаҕым буолуохтун .

Сахам сирэ-- олох кыыма

Кэскил үүнэр кэлэр кэмэ ,

Саҥа олох сайдар киинэ

Сарыал кыыһар үүнэр күнэ .

Олоҥхоҕо туойуллубут алгыстаах сирбитин,Сахабыт сирин таптыаҕыҥ ,сайыннарыаҕыҥ ,үүнэр көлүөнэҕэ арчылаах аартыктарын арыйыаҕыҥ .

Светлана Иванова- Намыына.

.

Алтынньы ый 17 күнэ 2022 сыл.